《百字令·祝徐学士母亲太夫人寿》
明代·钱肃润

玉峰葱翠，看涓涓秀气，回环东海。虎跃龙骧众说道，徐氏门庭踵起。

兄弟同朝，三人学士，鼎鼎何其美。高堂有母，教成时至于此。

昔年迎到京畿，崔邠亲导，乐也荣无似。今日潘安舆复御，好向家园周视。

或泛西湖，还游天竺，一子常依矣。五云多处，望南山更光彩。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。